als_Latn dik_Latn sag_Latn
21 vjeçarja Kate Upton do të nderohet me çmimin prestigjioz Modelja e Vitit 2013 gjatë ceremonisë së përvitshme të ndarjes së çmimeve në fushën e modës (Annual Style Awards), e cila këtë vit do të mbahet më 4 shtator, pranë Lincoln Center, në New York.
Për ata që ndjekin sadopak botën e modës ky lajm nuk ngjall aspak habi. Gjatë këtij viti, Kate Upton ka hijeshuar kopertinën e revistës “Vogue” amerikane dhe braziliane, të revistës “Elle”, si dhe të numrit që i kushtohet rrobave të banjës të revistës “Sports Illustrated” për të dytën herë me radhë. Jo vetëm kaq, por ashtu sikurse modelet e famshme Kate Moss dhe Giselle Bundchen, ajo është bërë modelja e firmës së njohur amerikane të bizhuterive David Yurman.
Në kopertinën e numrit të 100 vjetorit të revistës “Vanity Fair”, të realizuar nga fotografja e famshme Annie Leibovitz, Kate Upton në një pozë që të kujton Marylin Monroe ka dalë duke i fryrë qiririt festiv të tortës së 100 vjetorit.
Kate Upton ka lindur në Michigan, por ajo vetë thotë se zemrën e ka të një vajze nga Florida. Nga ana fizike ajo, mbahet si një përfaqësuese e denjë e vajzës bionde amerikane. Në një intervistë për “Vanity Fair”, Kate kujton se gjatë fillimeve të karrierës së saj, në një agjensi mode i patën thënë, “Je tepër amerikane, dhe të gjithë e dinë se gratë amerikane janë dembele”. Upton shton se nuk ishte ndjerë asnjëherë më parë aq shumë e fyer, jo thjesht si modele, por në radhë të parë si grua amerikane.
Kate Upton ka marrë gjithashtu një ndër rolet kryesore përkrah aktores Cameron Diaz dhe këngëtares Nicki Minaj në filmin “The Other Woman,” i cili pritet të shfaqet në kinema vitin e ardhshëm.
Annual Style Awards shënon fillimin e të shumëpriturës, New York Fashion Week (Java e Modës në New York). Ceremonia do të shfaqet në kanalin CNN më 14 shtator. Vitin e kaluar çmimin e lartpërmendur e fitoi modelja portorikane Joan Smalls. (Viktoria Paloka/Illyria)
als_Latn als_Latn als_Latn als_Latn als_Latn als_Latn